Konservative og Liberal Alliance har foreslået, at arveafgiften skal afskaffes eller sættes markant ned. Forslaget kommer efter, at arveafgiften for familieejede virksomheder allerede er sat ned fra 15 til 5 pct.

Hvis man helt afskaffer arveafgiften for den del af formuen, som ikke er i familieejede virksomheder, vil det samlet set være en skattelettelse for arvingerne på omkring 3 mia. kr. Og den største gevinst vil gå til dem, der har størst formue i forvejen. Ud af de 3 mia. kr., det koster at afskaffe arveafgiften, vil 900 mio. kr. af det samlede provenu gå til de ti pct. rigeste personer i landet.

De arvinger, som tilhører de ti pct. mest formuende i hele landet, har i forvejen en gennemsnitlig formue (fraregnet eventuel gæld) på 3,9 mio. kr. og en indkomst efter skat på 522.000 kr. Denne gruppe står til en gennemsnitlig gevinst på 173.000 kr. pr. arving fra en afskaffelse af arveafgiften.

I den anden ende af skalaen, blandt de 10 pct. af befolkningen med den laveste formue, er der en gennemsnitlig gevinst på 31.000 kr. fra afskaffelsen af arveafgiften. Denne gruppe har i gennemsnit har en nettogæld på 735.000 kr. og en indkomst efter skat på 243.000 kr. Hovedparten af gruppen får dog ingen gevinst ved en lavere arveafgift, da deres forældre efterlader mindre end 300.000 kr., som er grænsen for, hvornår arv skal beskattes.

Vælger man at sænke eller helt fjerne arveskatten, vil det være en skattelettelse målrettet dem med de største formuer i forvejen. Tilsammen får de 20 pct. rigeste knap halvdelen af den samlede skattelettelse ved at afskaffe arveafgiften.

Omtalt af Avisen Danmark d. 24. maj 2018.